Richard Deacon

Denne anmeldelse, skrevet af Torben Sangild, blev bragt i Politiken 5/4-2008. Skal citeres med tydelig kildeangivelse af dette.

Lækre formløsheder
''Richard Deacon: North. Galleri Susanne Ottesen''

De ligner nærmest koraller eller en slags svampe, som de ligger dér på gallerigulvet, fem store keramikskulpturer i tilfældigt bølgede klumper med farverig glasur hældt på i gavmilde strømme. De er inspireret af to ting: dels den arktiske natur og dels den formløshed, der opstår, når man krøller et ark papir sammen. Her er det så kæmpemæssige lerplader, der er blevet sammenkrøllet af en af verdens førende skulptører, englænderen Richard Deacon, der brød igennem i 1980’erne med sine organiske værker i træ, som har haft en stor indflydelse på den formorienterede skulptur lige siden. De nye lerskulpturer er også flotte og veludførte, men hører ikke til blandt hans bedste. De er på en måde for lækre og smagfulde, som glinsende variationer over en formløs form. De er æstetiske på grænsen til det dekorative og dermed harmløse. Men hvis man lige har 620.000 kr. til overs af sin friværdi og et lidt bart rum i Rungsted-villaen, er det en sikker investering at købe en af dem.

Torben Sangild

Se også

 * Supplerende bemærkninger og diskussion

Til forsiden